Bered Boismoreau

Bered Boismoreau a zo ur vered katolik da gentañ, eus ar gumun bremañ, e Gwened. Emañ etre boulouard ar Peoc'h er su, straed ar Pevar-Breur-Créac'h er c'hornôg ha straed an Daou-Vreur-Joubaud er norzh hag er reter. E-kichen ospital Prosper-Chubert emañ, e norzh stank an Dug. Istor An diazezoù Prenet e voe an dachenn lec'h m'emañ ar vered bremañ gant an ti-kêr e 1791, ar pal bodañ ar beredoù a oa tro-dro d'ar savadurioù relijiel d'ar mare-se evit harzañ ar riskloù treuskas ar c'hleñvedoù. An dachenn-mañ, lec'h ma oa Darioritum e-pad an Impalaeriezh-uhel roman, a zo bet furchet ha kavet eo bet darbodoù ha podoù eus mare Galia. Digoret e voe ar vered en ur mod ofisiel d'ar 27 a viz C'hwevrer 1792, benniget gant eskob Gwened an Aotrou Le Masle. Brasadurioù Da gentañ e oa ar vered nemet he lodenn er su, e tu boulouard ar Peoc'h, ha brasaat a reas war-zu an norzh. Ar brasadur brasañ a voe kaset da benn e 1899, o tizhout ur gorread a 3,3 hektar. Pa voe savet boulouard ar Peoc'h e 1961 e voe dilec'hiet 25 bez eus « karrez ar veleien » hag adsavet ul lodenn eus ar sklotur. Dilec'hiet e voe ivez an nor bennañ straed ar Pevar-Breur-Créac'h. Krouet e voe ur vered milourel e 1968 evit ar soudarded "marv evit Frañs" e-pad ar Brezel-bed Kentañ. Ur c'holombariom a zo ivez. Tud Jacques de Bollardière (1907-1986), ofiser jeneral en arme Bro-C'hall, emganner e-pad an Eil Brezel-bed, brezel Indez-Sina ha brezel Aljeria, stourmer peoc'hgarour, skoazell skolioù Diwan. Paul Chenailler, lesanvet koronal Morice (1904-1960), Kompagnun an Dieubidigezh Gabriel de Francheville (1778-1849), ofiser ha kannad Agnès de La Barre de Nanteuil (1922-1944), rezistantez Charles-Jean de La Motte de Broons de Vauvert (1782-1860), eskob Gwened Louis Leleu (1773-1849), beleg jezuist. Bez enskrivet evel monumant istorel. Joseph-Marie Le Mené (1831-1923), beleg hag istorour. Charles Le Quintrec (1926-2008), skrivagner ha barzh Maurice Marchais (1878-1945), alvokad, maer Gwened, kannad Georges Monnier (1796-1851), kannad Morbihan Félix Clair Ridel (1830-1884), vikel abostolek e Korea Louis Ridel (1866-1937), livour, kizeller, kinkler Charles Riou (1840-1927), maer Gwened, senedour gwenvidig Pierre-René Rogue (1758-1796), beleg merzher e-pad ar Spont bras. Gwelus eo ar bez c'hoazh, met e relegoù a zo bet treuzkaset d'an iliz-veur. Monumantoù ha glad Kroaz Fitzgerald a zo ur groaz keltiek enskrivet evel monumant istorel abaoe an 21 a viz Mae 1937. Kinklañ a rae a-raok bez Gerald Fitzgerald Lentaigne de Tallagh, un Iwerzhonad marvet e 1867 e Gwened. Ur monumant d'ar re varv e-pad ar Brezel Gall-Prusian eus 1870 a zo. Daveoù